EL Επίσημη Εφημερίδα της Ευρωπαϊκής Ένωσης C 122/4

Δημοσίευση αίτησης τροποποίησης σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2014/C 122/04)

Η παρούσα δημοσίευση παρέχει το δικαίωμα ένστασης κατά την έννοια του άρθρου 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1).

ΑΙΤΗΣΗ ΤΡΟΠΟΠΟΙΗΣΗΣ

ΚΑΝΟΝΙΣΜΟΣ (ΕΚ) αριθ. 510/2006 ΤΟΥ ΣΥΜΒΟΥΛΙΟΥ

για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (2)

ΑΙΤΗΣΗ ΤΡΟΠΟΠΟΙΗΣΗΣ ΚΑΤΑ ΤΗΝ ΕΝΝΟΙΑ ΤΟΥ ΑΡΘΡΟΥ 9

«FUNGO DI BORGOTARO»

Αριθ. ΕΚ: IT-PGI-0117-01146 – 28.08.2013

ΠΓΕ ( X ) ΠΟΠ ( )

1. Κεφάλαιο των προδιαγραφών προϊόντος που αφορά η τροποποίηση

— ☐ Ονομασία του προϊόντος — ☒ Περιγραφή του προϊόντος — ☒ Γεωγραφική περιοχή — ☒ Απόδειξη προέλευσης — ☒ Μέθοδος παραγωγής — ☐ Δεσμός — ☒ Επισήμανση — ☐ Εθνικές απαιτήσεις — ☒ Άλλο (Συσκευασία)

2. Τύπος τροποποίησης(-ήσεων)

— ☒ Τροποποίηση του ενιαίου εγγράφου ή της σύνοψης — ☐ Τροποποίηση των προδιαγραφών της καταχωρισμένης ΠΟΠ ή ΠΓΕ για την οποία δεν έχει δημοσιευθεί ούτε ενιαίο έγγραφο ούτε σύνοψη — ☐ Τροποποίηση των προδιαγραφών που δεν απαιτεί τροποποίηση του δημοσιευμένου ενιαίου εγγράφου [άρθρο 9 παράγραφος 3 του κανονισμού (ΕΚ) αριθ. 510/2006] — ☐ Προσωρινή τροποποίηση των προδιαγραφών λόγω της επιβολής υποχρεωτικών υγειονομικών ή φυτοϋγειονομικών μέτρων από τις δημόσιες αρχές [άρθρο 9 παράγραφος 4 του κανονισμού (ΕΚ) αριθ. 510/2006]

3. Τροποποίηση(-εις)

Περιγραφή του προϊόντος

— Προσαρμογή της ονοματολογίας στις πιο πρόσφατες επιστημονικές ονομασίες της μυκητολογίας. Με τη νέα ονοματολογία δεν προστίθενται νέες ποικιλίες ούτε απαλείφονται άλλες.

— Εισάγεται ο τύπος του ξηρού μανιταριού, με την περιγραφή των απαιτήσεων εμπορίας ώστε να καταστεί δυνατή η χρήση της ονομασία «Fungo di Borgotaro» και για το αποξηραμένο προϊόν. Έως σήμερα η παραγωγή του «Fungo di Borgotaro» καλύπτει αποκλειστικά τον νωπό τύπο, δεδομένου ότι οι προδιαγραφές προϊόντος δεν προβλέπουν καμία περιγραφή του ξηρού τύπου και της ανάλογης μεθόδου ξήρανσης. Υπάρχουν ιστορικές μαρτυρίες —προγενέστερες της καταχώρισης της ονομασίας— για τη διατήρηση του συγκεκριμένου μανιταριού με ξήρανση. Η ξήρανση ανέκαθεν αποτελεί απαίτηση πρωταρχικής σημασίας για τον πληθυσμό της περιοχής, καθώς επέτρεπε την εμπορία του προϊόντος, όπως προκύπτει από τα ιστορικά έγγραφα και από τις παραπομπές που παρουσιάζονται στα στοιχεία δ) και στ) της σύνοψης του 1994.

— Τροποποιείται η έκφραση «υγρασία μικρότερη από 90 %» σε «μέγιστη υγρασία 90 %». Έχει αποδειχθεί εμπειρικά ότι ορισμένα δείγματα του μανιταριού, εξαιρετικά υγιή, έχουν υγρασία ακριβώς 90 %.

Γεωγραφική περιοχή

— Η γεωγραφική περιοχή παραγωγής επεκτείνεται στις κοινότητες Berceto, Compiano, Tornolo και Bedonia της επαρχίας Πάρμας και στην κοινότητα Zeri της επαρχίας Massa Carrara. Πρόκειται για κοινότητες που συνορεύουν με τη σημερινή περιοχή παραγωγής. Για καθεμία από αυτές εμφανίστηκαν με την πάροδο του χρόνου στοιχεία που πιστοποιούν ότι, επιπλέον της εδαφικής και εδαφοκλιματικής συνέχειας, υπάρχει συνέχεια των ιστορικών βιωμάτων, των παραδόσεων και των δεσμών με το περιβάλλον, που είναι απολύτως όμοια με αυτά των εδαφών που περιλαμβάνονται σήμερα στις προδιαγραφές παραγωγής. Στα εδάφη που ανήκουν στην αρχική περιοχή και σε αυτά των οποίων ζητείται η ένταξη χρησιμοποιούνται επίσης κοινοί τρόποι διαχείρισης του κεφαλαίου τους σε μανιτάρια και δάση. Πράγματι, εδώ και σχεδόν πενήντα χρόνια, δημιουργήθηκαν σε αυτές τις περιοχές κατάλληλοι δρυμοί για τη διαφύλαξη των μανιταριών και καθορίστηκαν οι ίδιοι κανόνες για τη συγκομιδή.

Απόδειξη προέλευσης

— Επικαιροποιήθηκαν οι διαδικασίες που πρέπει να εφαρμόζουν οι επιχειρήσεις για να είναι εγγυημένη η προέλευση του προϊόντος.

Μέθοδος παραγωγής

— Προβλέπεται η απαλοιφή τεχνικών λεπτομερειών σχετικών με τους τρόπους διαχείρισης των δασών και με τον αριθμό των νεαρών δέντρων που δεν υλοτομούνται προς όφελος μιας πιο απλής διατύπωσης των προδιαγραφών παραγωγής που παραπέμπει στην τήρηση των περιφερειακών δασοκομικών προτύπων.

— Προβλέπεται ο λεπτομερής ορισμός, στις προδιαγραφές παραγωγής, της περιόδου συγκομιδής του Fungo di Borgotaro. Οι χρόνοι έναρξης και λήξης της συγκομιδής επιλέχθηκαν σύμφωνα με την καρποφορία του μανιταριού, η οποία εξαρτάται από ιδιαίτερες κλιματικές συνθήκες που σημειώνονται κατά την ορισθείσα περίοδο, από 1ης Απριλίου έως 30 Νοεμβρίου. Η διευκρίνιση της περιόδου συγκομιδής αποσκοπεί επίσης να παρεμποδίσει την εμπορία προϊόντων που ψευδώς παρουσιάζονται ως «Fungo di Borgotaro» σε εποχές κατά τις οποίες δεν θα μπορούσαν να είναι παρόντα.

— Προβλέπεται η απαλοιφή των στοιχείων σχετικά με την απαγόρευση συγκομιδής των καρποσωμάτων με διάμετρο πίλου μικρότερη των 2 cm, εφόσον δεν έχουν αναπτυχθεί μαζί με καρποσώματα διαστάσεων μεγαλύτερων του προαναφερόμενου ορίου. Δεδομένου ότι η ελάχιστη διάμετρος για τη συγκομιδή προβλέπεται από την περιφερειακή νομοθεσία, αρκεί η προσαρμογή στην ισχύουσα νομοθεσία.

— Προβλέπεται η διόρθωση σφάλματος στο άρθρο 6 στοιχείο β), καθώς τα κωνοφόρα δεν μπορούν να υποβάλλονται σε περιοδική υλοτόμηση και επομένως δεν είναι δυνατή η μεταβολή της μεθόδου διαχείρισης του δάσους.

Επισήμανση

— Εισάγονται πρότυπα σχετικά με την επισήμανση του αποξηραμένου προϊόντος.

— Εισάγεται ο λογότυπος του «Fungo di Borgotaro» ΠΓΕ και η περιγραφή του.

Συσκευασία

— Εισάγονται πρότυπα σχετικά με τη συσκευασία του αποξηραμένου προϊόντος.

— Για το νωπό προϊόν, προβλέπεται η δυνατότητα συσκευασίας του και σε κιβώτια μικρότερων διαστάσεων (25 cm × 30 cm) για την εμπορία ποσότητας μικρότερης από αυτή των 3 kg η οποία προβλέπεται με το παραδοσιακό κιβώτιο.

ΕΝΙΑΙΟ ΕΓΓΡΑΦΟ

ΚΑΝΟΝΙΣΜΟΣ (ΕΚ) αριθ. 510/2006 ΤΟΥ ΣΥΜΒΟΥΛΙΟΥ

για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (3)

«Fungo di Borgotaro»

Αριθ. ΕΚ: IT-PGI-0117-01146 — 28.08.2013

ΠΓΕ ( X ) ΠΟΠ ( )

1. Ονομασία

«Fungo di Borgotaro»

2. Κράτος μέλος ή τρίτη χώρα

Ιταλία

3. Περιγραφή του γεωργικού προϊόντος ή του τροφίμου

3.1. Τύπος προϊόντος

Κλάση 1.6: Φρούτα, λαχανικά και δημητριακά, νωπά ή μεταποιημένα

3.2. Περιγραφή του προϊόντος για το οποίο ισχύει η ονομασία υπό 1

Η προστατευόμενη γεωγραφική ένδειξη «Fungo di Borgotaro» καλύπτει τα νωπά και ξηρά καρποσώματα των ακόλουθων ποικιλιών βωλιτών Boletus Sez. Boletus κατά Moser:

— Boletus aestivalis (επίσης Boletus reticulatus Schaffer ex Baudin), καλούμενος στην τοπική διάλεκτο «rosso» (κόκκινο μανιτάρι) ή «fungo del caldo» (μανιτάρι της ζέστης): πίλος (καπέλο): αρχικά ημισφαιρικός, κατόπιν κυρτός-διογκωμένος: επιδερμίδα με πέλος ξηρή (κολλώδης όταν βρέχει, με ρωγμές όταν επικρατεί ξηρασία): χρώμα καστανοκόκκινο, λιγότερο ή περισσότερο βαθύχρωμο, ομοιόμορφο· στύπος (πόδι): συμπαγής, αρχικά βολβώδης, κατόπιν πιο επιμήκης κυλινδρικός έως διογκωμένος στη βάση, ίδιου χρώματος με τον πίλο αλλά σε ανοιχτότερη απόχρωση, καλυμμένος πλήρως από δίκτυο, σχεδόν πάντοτε πολύ εμφανές, με λευκωπούς και προοδευτικά πιο βαθύχρωμους βρόχους· σάρκα: πιο μαλακής σύστασης σε σύγκριση με άλλους βωλίτες, λευκή χωρίς αποχρώσεις κάτω από την επιδερμίδα του πίλου — γεύση και άρωμα πολύ ευχάριστα· ενδιαίτημα: κυρίως σε καστανεώνες — εποχή παραγωγής Μάιος-Σεπτέμβριος.

— Boletus pinicola Vittadini (επίσης B. pinophilus Pilat et Dermek), καλούμενος στην τοπική διάλεκτο «moro» (μελαχροινός): πίλος: ημισφαιρικός έως κυρτός πεπλατυσμένος: επιδερμίδα με λευκωπή επάνθιση ελάχιστα προσκολλημένη και αρχικά χνουδωτή, κατόπιν λεία και ξηρή, με χρώμα βαθυκόκκινο καστανό-κοκκινωπό- κόκκινο του κρασιού· στύπος: ογκώδης, συμπαγής, κοντόχονδρο, με χρώμα λευκό ή ωχροκίτρινο έως καστανοκοκκινωπό, δίκτυο όχι ιδιαιτέρως εμφανές και μόνο κοντά στον βολβό· σάρκα: λευκή, αμετάβλητη, χρώματος καστανού έως κόκκινου του κρασιού κάτω από την επιδερμίδα του πίλου, άρωμα ελάχιστα έντονο, γεύση γλυκιά και λεπτή· ενδιαίτημα: ο θερινός τύπος —πιο κοντόχοντρος— απαντά από τον Ιούνιο, κυρίως σε καστανεώνες, ενώ ο φθινοπωρινός —πιο επιμήκης— αναπτύσσεται κατά προτίμηση στα δάση οξιάς και κάτω από τη λευκή ελάτη.

— Boletus aereus Bulliard ex Fries, καλούμενος στην τοπική διάλεκτο «magnan»: πίλος: ημισφαιρικός, κατόπιν κυρτός, τέλος επίπεδος-πεπλατυσμένος: επιδερμίδα ξηρή και βελούδινη, αποχρώσεις ορείχαλκου-χαλκού, ιδίως μετά την ενηλικίωση· στύπος: συμπαγής, αρχικά βολβώδης κατόπιν επιμήκης, με χρώμα καστανό-ωχροκίτρινο, λεπτό δίκτυο, κατά κύριο λόγο κοντά στην κορυφή· σάρκα: συμπαγής, λευκή, αμετάβλητη, με οσμή αρωματική, γεύση μανιταριού έντονη, αλλά πολύ καθαρή· ενδιαίτημα: κυρίως στα δρυοδάση και τους καστανεώνες, απαντά από Ιούλιο έως Σεπτέμβριο, είναι το πιο ξηροθερμόφιλο είδος σε σύγκριση με άλλες ποικιλίες βωλίτη.

— Boletus edulis Bulliard ex Fries, καλούμενος στην τοπική διάλεκτο «fungo del freddo» (μανιτάρι του κρύου), ιδίως το «forma bianca» (λευκός τύπος): πίλος: αρχικά ημισφαιρικός, κατόπιν κυρτός πεπλατυσμένος: επιφάνεια λεία και θαμπή, ελαφρώς κολλώδης όταν ο καιρός είναι υγρός: επιδερμίδα μη διαχωριζόμενη, με χρώμα που ποικίλλει από το υπόλευκο έως το βαθυκάστανο και το μελανοκάστανο, με όλες τις ενδιάμεσες αποχρώσεις· στύπος: συμπαγής, στρογγυλεμένος, κατόπιν επιμήκης, με χρώμα λευκωπό έως φουντουκιού, κατόπιν ανοιχτό στη βάση, ενίοτε χωρίς δίκτυο· σάρκα: συμπαγής, λευκή, σκιασμένη με την απόχρωση της επιδερμίδας, αμετάβλητη, λεπτή οσμή, γεύση απαλή· ενδιαίτημα: στα δάση οξυάς, ελάτης και καστανιάς, απαντά από τέλη Σεπτεμβρίου έως την πρώτη χιονόπτωση. Οι θερινοί τύποι σπανίζουν.

Το προϊόν μπορεί να διατίθεται στην κατανάλωση νωπό ή αποξηραμένο και πρέπει να παρουσιάζει, για όλες τις ποικιλίες, τα προαναφερόμενα ειδικά οργανοληπτικά χαρακτηριστικά και, ειδικότερα όσον αφορά το άρωμα, τα καρποσώματα πρέπει να χαρακτηρίζονται από καθαρό άρωμα, χωρίς δριμύτητα ούτε νότες χόρτου, γλυκόριζας ή νωπού ξύλου.

Εμπορικά χαρακτηριστικά

— «Fungo di Borgotaro» νωπό Το προϊόν «Fungo di Borgotaro» που διατίθεται στο εμπόριο νωπό πρέπει να είναι υγιές, με πίλο και στύπο συμπαγείς, απαλλαγμένο από χώμα και ξένες ύλες. Τα καρποσώματα δεν πρέπει να εμφανίζουν κάτω από την επιδερμίδα αλλοιώσεις οφειλόμενες σε προνύμφες δίπτερων ή άλλων εντόμων σε ποσοστό μεγαλύτερο από το 20 % της επιφάνειας. Πρέπει να παρουσιάζουν λεία επιφάνεια, μη αφυδατωμένη, και να έχουν μέγιστη υγρασία 90 % του συνολικού βάρους ή ειδικό βάρος 0,8 έως 1,1, χωρίς πτυχώσεις οφειλόμενες στην απώλεια υγρασίας.

— «Fungo di Borgotaro» ξηρό

Για το προϊόν «Fungo di Borgotaro» που διατίθεται στο εμπόριο ξηρό πρέπει να χρησιμοποιούνται αποκλειστικά οι ακόλουθοι χαρακτηρισμοί:

α) «έξτρα», που πρέπει να ανταποκρίνεται στα ακόλουθα χαρακτηριστικά όσον αφορά την παρουσίαση και τις απαιτήσεις: — μόνον φέτες και/ή τεμάχια πίλου και/ή στύπου, πλήρη κατά την τοποθέτηση στις συσκευασίες, σε ποσοστό τουλάχιστον 60 % της ποσότητας του τελικού προϊόντος, — χρώμα της σάρκας κατά τη συσκευασία: από λευκό έως υπόλευκο, — ενδεχόμενη παρουσία θραυσμάτων, οφειλόμενη αποκλειστικά σε θραύση κατά τους χειρισμούς, — ίχνη προνυμφών: μέγιστο 10 % m/m, — αμαύρωση του υμενίου: μέγιστο 5 % m/m·

β) «σπέσιαλ», που πρέπει να ανταποκρίνεται στα ακόλουθα χαρακτηριστικά όσον αφορά την παρουσίαση και τις απαιτήσεις: — τεμάχια πίλου και/ή στύπου, — χρώμα της σάρκας κατά τη συσκευασία: από λευκό έως φουντουκιού, — ενδεχόμενη παρουσία θραυσμάτων, οφειλόμενη αποκλειστικά σε θραύση κατά τους χειρισμούς, — ίχνη προνυμφών: μέγιστο 15 % m/m, — αμαύρωση του υμενίου: μέγιστο 10 % m/m·

γ) «εμπορικό», που πρέπει να ανταποκρίνεται στα ακόλουθα χαρακτηριστικά όσον αφορά την παρουσίαση και τις απαιτήσεις: — τεμάχια μανιταριού ακόμη και με θραύσματα: μέγιστο 15 % m/m, — χρώμα της σάρκας κατά τη συσκευασία: από ανοιχτό καστανό έως βαθυκάστανο, — ενδεχόμενη παρουσία θραυσμάτων, οφειλόμενη αποκλειστικά σε θραύση κατά τους χειρισμούς, — ίχνη προνυμφών: μέγιστο 25 % m/m, — αμαύρωση του υμενίου: μέγιστο 20 % m/m.

3.3. Πρώτες ύλες (μόνο για μεταποιημένα προϊόντα)

—

3.4. Ζωοτροφές (μόνο για προϊόντα ζωικής προέλευσης)

—

3.5. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Τα στάδια που πρέπει να εκτελούνται εντός της γεωγραφικής περιοχής είναι η παραγωγή και η συγκομιδή του μύκητα.

3.6. Ειδικοί κανόνες για τον τεμαχισμό σε φέτες, το τρίψιμο, τη συσκευασία κ.λπ.

Τα νωπά καρποσώματα πρέπει κατά το δυνατόν να διαχωρίζονται ανά ποικιλία και να διατίθενται στο εμπόριο σε ξύλινους περιέκτες, κατά προτίμηση από ξύλο οξιάς ή καστανιάς, διαστάσεων 50 cm (μήκος) × 30 cm (πλάτος) ή 25 cm × 30 cm και με χαμηλές πλευρές ώστε να τοποθετούνται σε μία μόνο στρώση. Ο περιέκτης πρέπει να καλύπτεται με δικτυωτό, εφοδιασμένο με σφραγισμένη ταινία, ώστε να μην είναι δυνατή η εξαγωγή του προϊόντος χωρίς παραβίαση της σφραγίδας.

Το αποξηραμένο προϊόν πρέπει να συσκευάζεται σε περιέκτες από ξύλο ή λυγαριά, σε σακούλες ή σε κεραμικά ή πήλινα δοχεία, περιεκτικότητας 20, 50, 100 ή 200 γραμμαρίων ξηρού προϊόντος, τα οποία πρέπει να φέρουν μικρή ετικέτα με τον αύξοντα αριθμό σειράς. Η συσκευασία του αποξηραμένου προϊόντος πρέπει να είναι σφραγισμένη με τρόπο ώστε να μην είναι δυνατή η εξαγωγή του προϊόντος χωρίς παραβίαση της σφραγίδας.

3.7. Ειδικοί κανόνες για την επισήμανση

Στους περιέκτες ή τις συσκευασίες του νωπού ή ξηρού προϊόντος πρέπει να αναγράφονται, με τυπογραφικούς χαρακτήρες ίδιων διαστάσεων, οι ενδείξεις «Fungo di Borgotaro» και «Indicazione geografica protetta» (προστατευόμενη γεωγραφική ένδειξη) επιπλέον του λογότυπου του προϊόντος, του συμβόλου της Ένωσης και των ακόλουθων στοιχείων: όνομα, έδρα και διεύθυνση του συσκευαστή, καθώς και τυχόν συμπληρωματικές ή πρόσθετες ενδείξεις οι οποίες δεν έχουν εγκωμιαστικό χαρακτήρα και δεν παραπλανούν τον καταναλωτή όσον αφορά τη φύση και τα χαρακτηριστικά του μανιταριού.

Ο λογότυπος του «Fungo di Borgotaro» είναι ο ακόλουθος:

.

4. Συνοπτική οριοθέτηση της γεωγραφικής περιοχής

Η περιοχή παραγωγής του προϊόντος «Fungo di Borgotaro» περιλαμβάνει τα κατάλληλα εδάφη των κοινοτήτων Berceto, Borgotaro (Borgo Val di Taro), Albareto, Compiano, Tornolo και Bedonia της επαρχίας Πάρμας, καθώς και των κοινοτήτων Pontremoli και Zeri της επαρχίας Massa Carrara.

5. Δεσμός με τη γεωγραφική περιοχή

5.1. Ιδιαιτερότητα της γεωγραφικής περιοχής

Η περιοχή παραγωγής του «Fungo di Borgotaro» χαρακτηρίζεται από απόλυτη κλιματική ομοιογένεια, όσον αφορά τόσο το ύψος των βροχοπτώσεων, που εμφανίζει ομοιομορφία στις δύο κλιτύες των Απεννίνων, όσο και τις θερμοκρασίες και το εύρος τους. Από γεωλογική άποψη, όλη η περιοχή χαρακτηρίζεται από ψαμμιτικούς κυρίως σχηματισμούς, με ελάχιστες αργιλώδεις εκτάσεις. Κατά συνέπεια, υπάρχει ομοιομορφία, τόσο από εδαφολογική άποψη όσο και από άποψη κατακράτησης και κυκλοφορίας του νερού στους ορίζοντες κάτω από το στρώμα του χούμου, που εξασφαλίζει την παρουσία επαρκούς υγρασίας στον υπώροφο, στοιχείο που αποτελεί καθοριστικό παράγοντα για τη μανιταροπαραγωγή και ιδίως για τις τέσσερις ποικιλίες του γένους Βωλίτης.

Τη διαχείριση επίσης του κεφαλαίου της σε μανιτάρια επωμίζεται από κοινού το σύνολο της περιοχής παραγωγής. Πράγματι, εδώ και σχεδόν πενήντα χρόνια, σε αυτές τις περιοχές δημιουργήθηκαν κατάλληλοι δρυμοί για τη διαφύλαξη των μανιταριών και καθορίστηκαν κοινοί κανόνες για τη συγκομιδή. Οι δρυμοί αυτοί αποσκοπούν στη ρύθμιση της πρόσβασης των ατόμων που αναζητούν μανιτάρια, με περιορισμούς όσον αφορά τις ημέρες που επιτρέπεται η είσοδος και τις ποσότητες μανιταριών που επιτρέπεται να συλλέγονται, με σκοπό την προστασία τόσο του δάσους όσο των μυκήτων από την υπερεκμετάλλευση.

5.2. Ιδιοτυπία του προϊόντος

Όλες οι ποικιλίες που αντιπροσωπεύει το «Fungo di Borgotaro» χαρακτηρίζονται από έντονο και καθαρό άρωμα, χωρίς δριμύτητα ούτε νότες χόρτου, γλυκόριζας ή νωπού ξύλου. Το «Fungo di Borgotaro», ακόμη και αποξηραμένο, διατηρεί το άρωμά του, σε αντίθεση με τους βωλίτες από άλλες περιοχές, οι οποίοι μόλις ξηρανθούν χάνουν αυτή την οργανοληπτική τους ιδιαιτερότητα.

5.3. Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με μια συγκεκριμένη ιδιότητα, τη φήμη ή άλλα χαρακτηριστικά του προϊόντος (για τις ΠΓΕ)

Εδώ και αιώνες, στην περιοχή του Valtaro και της Valmagra, το «Fungo di Borgotaro» αυξάνει τη φήμη του, με αποτέλεσμα να έχει εδραιωθεί ως ένα από τα εκλεκτότερα μανιτάρια, τόσο στην καθημερινή ομιλία όσο και στην τοπική αγορά.

Μια πρώτη μαρτυρία για την παραγωγή του «Fungo di Borgataro» συναντάται στο έργο του A. C. Cassio (1669-1760) «Istoria di Borgo Val di Taro che riguarda insieme la mutazione dei domini in Italia e Lombardia sotto i Pontefici, i Re, gli Imperatori di occidente da Carlo Magno che come molte città si fecero Repubbliche» («Ιστορία του Borgo Val di Taro που αφορά τις αλλαγές εξουσίας που σημειώθηκαν στην Ιταλία και τη Λομβαρδία υπό τους Ποντίφηκες, τους βασιλείς και τους αυτοκράτορες της Δύσης από τον Καρλομάγνο και μετά και το πώς πολλές πόλεις έγιναν Δημοκρατίες». Στο έργο αυτό περιγράφονται οι ιδιότητες του μανιταριού, η περιοχή παραγωγής του και οι τρόποι συγκομιδής και διάθεσης του ίδιου του προϊόντος. Μια άλλη μαρτυρία για αυτήν την παραγωγή μανιταριών προκύπτει από το «Τοπογραφικό λεξικό του Δουκάτου της Πάρμας, Piacenza και Guastalla» του Lorenzo Molossi (Parma 1832-1834) και από το βιβλίο του D. Tommaso Grilli «Manipolo di cognizioni con cenni storici di Albareto, di Borgotaro» («Θησαυρός γνώσεων με ιστορικές σημειώσεις του Albareto από το Borgotaro»), που εκδόθηκε το 1893 και στο οποίο γίνεται λόγος για τις δραστηριότητες που διεξάγονται στην περιοχή και αναφέρεται συγκεκριμένα η παρουσία της παραγωγής μανιταριών και η σημασία της για την περιοχή, ενώ αναφέρονται, μεταξύ άλλων, οι παραδόσεις όσον αφορά τη συγκομιδή και την επεξεργασία των μανιταριών.

Το «Fungo di Borgataro» απέκτησε πραγματική οικονομική σημασία στα τέλη του 19ου αιώνα, με την ίδρυση των πρώτων επιχειρήσεων που άρχισαν να αναπτύσσουν δραστηριότητες εμπορίας και μεταποίησης, μέσω διαδικασίας ξήρανσης.

Στα τέλη του 19ου αιώνα η μεταποίηση και η εμπορία αυτού του προϊόντος είχαν αποκτήσει τόση σημασία ώστε τροφοδοτούσαν μια ανθηρή εξαγωγική δραστηριότητα, κυρίως προς τις χώρες της Βορείου και Νοτίου Αμερικής. Σε άρθρο του C. Bellini, που δημοσιεύθηκε το 1933 στο «Avvenire agricolo» (Γεωργικό μέλλον) και αναδημοσιεύθηκε το 1975 από την Ένωση «A. Emmanuelli», τονίζεται η ανάγκη να χορηγούνται άδειες χρήσης του «λεγόμενου σήματος προέλευσης». Λόγω της μεγάλης σημασίας της καλλιέργειας, οι κοινοτικές αρχές του Borgotaro έχουν θεσπίσει, από το 1928 με κατάλληλο κανονισμό, τη λειτουργία αγοράς δύο φορές την εβδομάδα για την εμπορία του προϊόντος, ιδίως του αποξηραμένου.

Η φήμη του «Fungo di Borgotaro» διατηρήθηκε ζωντανή χάρη και στα πολυάριθμα άρθρα που δημοσιεύθηκαν σε τουριστικά και γαστρονομικά περιοδικά, καθώς και στις ετήσιες εκδηλώσεις. Το άρθρο «Alla scoperta del Fungo di Borgotaro» (Ανακάλυψη του μανιταριού του Borgotaro — περιοδικό «Gustame» του Σεπτεμβρίου 2009, σ. 88-89) αναφέρεται στο Borgo Val di Taro και τις κοιλάδες του που είναι διάσημες για τα μανιτάρια τους. Το περιοδικό «Gustare l’Italia» (Σεπτέμβριος 2011, σ. 11) περιέχει ειδικό αφιέρωμα στο «Fungo di Bortogaro», στο έδαφος παραγωγής του, στα οργανοληπτικά του χαρακτηριστικά και στις ενώσεις παραγωγών οι οποίες την εποχή εκείνη δραστηριοποιήθηκαν για να επιτύχουν την προστασία αυτού του εκλεκτού προϊόντος. Η φήμη του «Fungo di Borgotaro» συνδέεται επίσης με το πάθος πολλών ατόμων για την αναζήτηση μανιταριών, τα οποία, κατά την περίοδο της συγκομιδής, ξεκινούν από κάθε γωνιά της Ιταλίας για να επισκεφθούν τα δάση του Valtaro. Το άρθρο «Dalle Marche in cerca di porcini» (Από τηΜarche αναζητώντας μανιτάρια βωλίτες — Gazzetta di Parma της 17ης Οκτωβρίου 2009) αναφέρεται στο ενδιαφέρον των μυκητολόγων της περιφέρειας Marche για το «Fungo di Borgotaro» και την περιοχή του Valtaro.

Τέλος, από το 1975 διοργανώνεται ετησίως η Γιορτή του «Fungo di Borgotaro» στην κοινότητα Borgo Val di Taro.

Παραπομπή στη δημοσίευση των προδιαγραφών

[Άρθρο 5 παράγραφος 7 του κανονισμού (ΕΚ) αριθ. 510/2006 (4)]

Η εθνική διαδικασία ένστασης ενεργοποιήθηκε με τη δημοσίευση της πρότασης τροποποίησης των προδιαγραφών της προστατευόμενης γεωγραφικής ένδειξης «Fungo di Borgotaro» στην Gazzetta Ufficiale della Repubblica Italiana αριθ. 161 της 11ης Ιουλίου 2013.

Το κείμενο των προδιαγραφών μπορεί να αναζητηθεί στο διαδίκτυο: http://www.politicheagricole.it/flex/cm/pages/ServeBLOB.php/L/IT/IDPagina/3335

ή

απευθείας στην αρχική σελίδα του δικτυακού τόπου του Υπουργείου Πολιτικών Γεωργίας, Τροφίμων και Δασών (www.politicheagricole.it) — επιλογή «Qualità e sicurezza» (στο επάνω και δεξιά τμήμα της οθόνης) και κατόπιν «Disciplinari di Produzione all’esame dell’UE».

(1) ΕΕ L 343 της 14.12.2012, σ. 1

(2) EE L 93 της 31.3.2006, σ. 12. Αντικαταστάθηκε από τον κανονισμό (ΕΕ) αριθ. 1151/2012.

(3) Αντικαταστάθηκε από τον κανονισμό (ΕΕ) αριθ. 1151/2012.

(4) Βλέπε υποσημείωση 3.